Tarybos Sprendimas
2000 m. gruodžio 19 d.
dėl Europos bendrijos ir Ukrainos susitarimo pasikeičiant raštais dėl 1993 m. gegužės 5 d. parafuoto Europos ekonominės bendrijos ir Ukrainos susitarimo dėl prekybos tekstilės gaminiais su paskutiniais pakeitimais, padarytais Susitarimu pasikeičiant raštais, parafuotu 1999 m. spalio 15 d. ir numatančiu laikiną jo taikymą, pratęsimo ir dalinio pakeitimo, pasirašymo
(2001/33/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį, siejant su 300 straipsnio 2 dalies pirmos pastraipos pirmuoju sakiniu,
atsižvelgdama į Komisijos pasiūlymą,
kadangi:
(1) Siekiant pratęsti ir dalinai pakeisti egzistuojantį Europos ekonominės bendrijos ir Ukrainos susitarimą dėl prekybos tekstilės gaminiais [1] ir jo Protokolus, Komisija Bendrijos vardu vedė derybas dėl dvišalio Susitarimo pasikeičiant raštais.
(2) Susitarimas pasikeičiant raštais buvo parafuotas 2000 m. spalio 2 d.
(3) Susitarimas pasikeičiant raštais turėtų būti pasirašytas Bendrijos vardu.
(4) Atsižvelgiant į nuostatas dėl kvotų padidinimo 2000 metais, šis Susitarimas pasikeičiant raštais turėtų būti taikomas laikinuoju pagrindu kaip galima greičiau prieš 2000 metų pabaigą, kol bus užbaigtos reikalingos procedūros dėl Susitarimo formalaus sudarymo taikant savitarpiškumo principą,
NUSPRENDĖ:
1 straipsnis
Europos bendrijos ir Ukrainos susitarimo pasikeičiant raštais dėl 1993 m. gegužės 5 d. parafuoto Europos ekonominės bendrijos ir Ukrainos susitarimo dėl prekybos tekstilės gaminiais su paskutiniais pakeitimais, padarytais Susitarimu pasikeičiant raštais, parafuotu 1999 m. spalio 15 d., pratęsimo ir dalinio pakeitimo, pasirašymas patvirtinamas Europos bendrijos vardu remiantis Tarybos sprendimu dėl minėto Susitarimo sudarymo.
Susitarimo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį ar asmenis, kuriems suteikiama teisė Bendrijos vardu pasirašyti Susitarimą pasikeičiant raštais su sąlyga, jeigu jis bus sudarytas.
3 straipsnis
Susitarimas pasikeičiant raštais taikomas laikinuoju pagrindu nuo 2000 m. lapkričio 1 d., kol jis bus formaliai sudarytas, pagal savitarpiškumo principą laikinai taikant Ukrainos pasikeitimo raštais dokumentą.
4 straipsnis
1. Po konsultacijų su Ukraina Komisija 1993 m. spalio 12 d. Tarybos reglamento Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių 17 straipsnyje [2] nustatyta tvarka gali laikinai sustabdyti dvigubo patikrinimo režimo taikymą tam tikriems produktams pagal Susitarimo dėl prekybos tekstilės gaminiais 2 straipsnio 1 dalies paskutinį papunktį, iš dalies pakeistą šio Susitarimo pasikeičiant raštais 3 punkto 4 dalimi.
2. Komisija Tarybos reglamento (EEB) Nr. 3030/93 17 straipsnyje nustatyta tvarka patvirtina šio Susitarimo pasikeičiant raštais 6 punkte nurodytas priemones, kurios nustato ankstesnį kvotų režimą, taikytiną 2000 metais tuo atveju, jeigu Ukraina netaiko tarifų normų, nurodytų šio Susitarimo pasikeičiant raštais straipsnio 4 dalyje.
Priimta Briuselyje, 2000 m. gruodžio 19 d.